Broj: 711-I-1081-M-55/21-02-17

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivice Hršaka, zamjenika gradonačelnika Grada Krapine,** za davanjem mišljenja Povjerenstva, na 130. sjednici, održanoj 11. lipnja 2021.g., daje sljedeće

**MIŠLJENJE**

**I. Dužnosnik Ivica Hršak, zamjenik gradonačelnika Grada Krapine, može nakon stupanja na dužnost primiti naknadu za obavljanje funkcije direktora trgovačkog društva Pekom d.o.o., do trenutka podnošenja ostavke na navedenu funkciju.**

**II. Način obnašanja te materijalna prava u obnašanju dužnosti zamjenika gradonačelnika propisani su odredbama Zakona o lokalnoj i područnoj (regionalnoj) samoupravi, za čije je mjerodavno tumačenje nadležno Ministarstvo pravosuđa i uprave, te se dužnosnik sa zahtjevom za tumačenje ostvarivanja prava na volontersku naknadu i mogućnost odricanja od istog može obratiti navedenom državnom tijelu.**

Obrazloženje

 U Povjerenstvu je 7. lipnja 2021. pod brojem 711-U-2111-M-55/21-01-3 zaprimljen zahtjev za mišljenjem dužnosnika Ivice Hršaka, zamjenika gradonačelnika Grada Krapine,povodom kojeg se vodi predmet broj M-55/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Ivica Hršak povodom obnašanja dužnosti zamjenika gradonačelnika Grada Krapine obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Sukladno članku 6. stavku 4. ZSSI-a nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes.

U navedenom zahtjevu dužnosnik navodi da je Povjerenstvo mišljenjem Broj 711-1-95l-M-43/21-03-17 od 28. svibnja 2021. utvrdilo da za vrijeme obnašanja dužnosti zamjenika gradonačelnika Grada Krapine dužnosnik ne može istodobno obavljati funkciju direktora trgovačkog društva Pekom d.o.o. te da mu je istim mišljenjem ukazano da odredbama ZSSI-a nije propisan rok u kojem je dužan urediti svoje privatne poslove kako bi spriječio predvidljivi sukob interesa, ali da obavljanje iste funkcije može razriješiti u najkraćem roku podnošenjem ostavke trgovačkom društvu Pekom d.o.o., pri čemu do trenutka kada ga nadležno tijelo i formalno ne razriješi, ne smije primati plaću ili naknadu za obavljanje navedene funkcije.

Dužnosnik navodi kako temeljem pozitivnih propisa nije mogao razjasniti navedenu situaciju te traži dodatno mišljenje Povjerenstva ima li pravo na plaću u trgovačkom društvu Pekom d.o.o. do trenutka podnošenja ostavke, odnosno do razrješenja od strane nadležnog tijela trgovačkog društva ili do dana stupanja na dužnost zamjenika gradonačelnika odnosno do 21. svibnja 2021.

Imajući u vidu da se sukladno odredbi članka 90. stavka 2. Zakonu o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) izjasnio da će dužnost zamjenika gradonačelnika Grada Krapine obnašati volonterski, dužnosnik također traži mišljenje Povjerenstva od kada ostvaruje pravo na naknadu za obnašanje iste dužnosti utvrđenu odlukom Gradskog vijeća Grada Krapine, odnosno može li se za vrijeme obavljanja funkcije direktora trgovačkog društva Pekom d.o.o. odreći naknade koju bi primao za obnašanje dužnosti zamjenika gradonačelnika Grada Krapine.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Obzirom da zabrana članstva u upravnim tijelima trgovačkih društava obvezuje dužnosnika beziznimno za vrijeme obnašanja javne dužnosti, te da je u najkraćem roku nakon stupanja na javnu dužnost dužan razriješiti okolnosti istodobnog obavljanja funkcije direktora trgovačkog društva podnošenjem ostavke na ovu funkciju, dužnosnik može primiti naknadu za obavljanje funkcije direktora trgovačkog društva Pekom d.o.o. do podnošenja ostavke, koja ukoliko još nije uslijedila treba biti podnesena u najkraćem mogućem roku, kako se ne bi izložio mogućem pokretanju postupka zbog kršenja članka 14. stavka 1. ZSSI-a.

Također, kako dužnosnik u svom zahtjevu dovodi u vezu odricanje od prava na primitak volonterske naknade za obnašanje dužnosti zamjenika gradonačelnika s primanjem naknade za obavljanje funkcije direktora trgovačkog društva Pekom d.o.o., ukazuje se dužnosniku da ovo odricanje od prava na plaću ili volontersku naknadu ne umanjuje dužnosnikovu odgovornost da u najkraćem roku podnese ostavku na funkciju direktora trgovačkog društva, odnosno eventualno odricanje od primitka ovih naknada nije povezano s ostvarivanjem naknade od trgovačkog društva u kratkom razdoblju do podnošenja ostavke.

U odnosu na stjecanje prava na volontersku naknadu te na odricanje od ovog prava nakon stupanja na dužnost zamjenika gradonačelnika Grada Krapine za vrijeme obavljanja funkcije direktora trgovačkog društva Pekom d.o.o., ukazuje se dužnosniku da su materijalna prava dužnosnika u jedinicama lokalne samouprave, pa tako i pravo na volontersko obnašanja dužnosti, odnosno način ostvarivanja volonterske naknade propisani Zakonom o lokalnoj i područnoj (regionalnoj) samoupravi, za čije je mjerodavno tumačenje nadležno Ministarstvo pravosuđa i uprave te se stoga upućuje dužnosnika da se sa zahtjevom ta tumačenje u tom dijelu obrati navedenom državnom tijelu.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivica Hršak, putem dostavljene e-mail adrese
2. Objava na internetskoj stranici Povjerenstva
3. Pismohrana